MAX แจงชัด! เรื่องเงินให้กู้ยืมบริษัทหัวหินพัฒนา
MAX แจงชัด! เรื่องเงินให้กู้ยืมบริษัทหัวหินพัฒนา
25 เม.ย. 2560

บริษัท แมกซ์ เมทัล คอร์ปอเรชั่น จำกัด (มหาชน) หรือ MAX  ชี้แจงข้อมูลงบการเงินประจำปี 2559 ตามที่ตลาดหลักทรัพย์สอบถามในหมายเหตุประกอบงบการเงินประจำปี 2559 ข้อที่ 33.3 เรื่อง เงินให้กู้ยืมระยะสั้น ของบริษัทหัวหินพัฒนา จำกัด (“หัวหินพัฒนา”) จำนวน 23.49 ล้านบาทนั้น
บริษัทขอชี้แจงว่าเงินกู้จำนวนดังกล่าวเป็นดอกเบี้ยเงินกู้ยืมที่บริษัท มาเจสติค ครีก คันทรีคลับ จำกัด (“MJC”)ซึ่งปัจจุบันเป็นบริษัทย่อยของบริษัท ได้ให้เงินกู้ยืมแก่ หัวหินพัฒนา (เดิมเป็นผู้ถือหุ้นรายใหญ่ของMJC) ในช่วงระหว่างปี 2548 ถึง 2555 จำนวนประมาณ 70 ล้านบาท เพื่อให้หัวหินพัฒนานำไปชำระหนี้กับสถาบันการเงินจำนวนประมาณ 50 ล้านบาทและเป็นเงินทุนหมุนเวียนจำนวนประมาณ 20 ล้านบาท
ซึ่งหัวหินพัฒนาได้จัดทำเป็นตั๋วสัญญาใช้เงินชนิดเมื่อทวงถามให้แก่ MJC โดยคิดอัตราดอกเบี้ยร้อยละ 9ต่อปี ซึ่งคิดเป็นดอกเบี้ยรวมทั้งสิ้นประมาณ 47.49 ล้านบาทและเมื่อเดือนกรกฎาคม 2559 บริษัทได้เข้าซื้อหุ้นของ MJC จาก หัวหินพัฒนา ในสัดส่วนร้อยละ 80 ของทุนชำระแล้วของ MJC ซึ่งคณะกรรมการบริษัททราบว่า MJC มีการให้เงินกู้ยืมระยะสั้นแก่หัวหินพัฒนาจำนวน70 ล้านบาท และเมื่อเดือนกรกฎาคม 2559 หัวหินพัฒนาได้ชำระคืนเงินต้นจำนวน 70 ล้านบาทพร้อมดอกเบี้ยค้างรับบางส่วนจำนวน 24 ล้านบาท เป็นที่เรียบร้อยแล้ว ซึ่งยังมีดอกเบี้ยค้างรับคงค้างจำนวน23.49 ล้านบาท
และเมื่อวันที่ 19 ธันวาคม 2559 MJC ได้จัดทำบันทึกข้อตกลงรับชำระหนี้ดอกเบี้ยค้างรับส่วนที่เหลืออยู่จำนวน 23.49 ล้านบาท กับหัวหินพัฒนา โดยมีเงื่อนไขการชำระเงินให้ผ่อนชำระเป็นรายเดือนในอัตราก้าวหน้าและไม่คิดดอกเบี้ยจากดอกเบี้ยค้างรับดังกล่าว โดยเริ่มจากเดือนละ 300,000 บาท ถึง 700,000 บาทซึ่งหัวหินพัฒนาได้เริ่มชำระหนี้งวดแรกในเดือนกุมภาพันธ์ 2560และมีกำหนดจะชำระหนี้งวดสุดท้ายภายในเดือนพฤษภาคม 2564 รวมเป็นระยะเวลา 4 ปี 3 เดือน
ทั้งนี้ ฝ่ายจัดการของบริษัทได้เจรจาและตกลงให้หัวหินพัฒนาผ่อนชำระหนี้ดอกเบี้ยค้างรับดังกล่าวตามเงื่อนไขข้างต้น พร้อมทั้ง ติดตามการชำระหนี้ดังกล่าวอย่างใกล้ชิด ซึ่งที่ผ่านมาหัวหินพัฒนายังไม่มีการผิดนัดชำระหนี้
 